POLAR เอาจริง! แจ้งความดำเนินคดีอาญานักเลงคีย์บอร์ด 32 ราย
POLAR เอาจริง! แจ้งความดำเนินคดีอาญานักเลงคีย์บอร์ด 32 ราย ที่เผยแพร่ข้อมูลเท็จผ่านเพจ "หุ้น Polar" ในข้อหาฐานความผิดหมิ่นประมาทด้วยการโฆษณาตามประมวลกฏหมายอาญามาตรา 326, 328 และมาตรา 14(1) ในความผิดฐานนำเข้าสู่ระบบคอมพิวเตอร์ซึ่งข้อมูลคอมพิวเตอร์อันเป็นเท็จ โดยประการที่น่าจะเกิดความเสียหายแก่ผู้อื่นหรือประชาชน และในความผิดฐานเผยแพร่หรือส่งต่อซึ่งข้อมูล คอมพิวเตอร์โดยรู้อยู่แล้วว่าเป็นข้อมูลคอมพิวเตอร์
26 ต.ค. 2558

ผู้สื่อข่าวรายงานว่า ตัวแทนบริษัท โพลาริส แคปปิตัล จำกัด (มหาชน) หรือ POLAR ได้แจ้งความร้องทุกข์ที่สถานีตำรวจโชคชัย ให้ดำเนินคดีอาญากับผู้ใช้บริการบน  www.facebook.com จำนวน 32 ราย ที่เผยแพร่ข้อมูลเท็จผ่านเพจ “หุ้น Polar” ในข้อหาฐานความผิดหมิ่นประมาทด้วยการโฆษณาตามประมวลกฏหมายอาญามาตรา 326, 328 และมาตรา 14(1) ในความผิดฐานนำเข้าสู่ระบบคอมพิวเตอร์ซึ่งข้อมูลคอมพิวเตอร์อันเป็นเท็จ  โดยประการที่น่าจะเกิดความเสียหายแก่ผู้อื่นหรือประชาชน และในความผิดฐานเผยแพร่หรือส่งต่อซึ่งข้อมูล คอมพิวเตอร์โดยรู้อยู่แล้วว่าเป็นข้อมูลคอมพิวเตอร์
โดยผู้ใช้บริการ Facebook ทั้ง 32 ราย ได้มีการเผยแพร่บิดเบือนข้อมูลของบริษัท POLAR รวมถึงด่าทอผู้บริหารของบริษัทให้เกิดความเสื่อมเสีย ทำให้ประชาชนได้รับข้อมูลที่เป็นเท็จ ก่อผลเสียและสร้างความเกลียดชังให้กับบริษัท โดย ร.ต.ท. ดำรงพล พันธนาม พนักงานสอบสวนเป็นผู้รับเรื่องแจ้งความร้องทุกข์ดังกล่าว และจะดำเนินการสืบสวนหาผู้กระทำผิดมาลงโทษในขั้นตอนต่อไป
ด้านนายญาณกร วรากุลรักษ์ ประธานเจ้าหน้าที่บริหาร POLAR กล่าวว่า ที่ผ่านมาทางบริษัทได้รับการติดต่อจากคนบางกลุ่มเพื่อเรียกร้องเงิน หากบริษัทไม่ยอมจ่ายคนกลุ่มนี้ขู่ว่าจะไปดิสเครดิต ใน social network และสืบทราบมาว่า บุคคลกลุ่มนี้ทำกันเป็นขบวนการมาแล้วหลายครั้งโดยการเข้าปั่นป่วน นักลงทุนและผู้ถือหุ้นหลายราย รวมถึงกระทรวงพาณิชย์
“บริษัทจะดำเนินคดีจนถึงที่สุด และขยายผลต่อไปยังกลุ่ม Line ผู้ไม่หวังดี ที่มีการวางแผนทำลายบริษัท และบริษัทขอใช้กระบวนการยุติธรรมเป็นผู้ตัดสิน เชื่อว่ามีผู้เสียประโยชน์ทางธุรกิจ และแกนนำ 4-5 คน 1 ในนั้นคือชื่อ นาย ฮ. ที่เคยสร้างความปั่นป่วนเพื่อเรียกร้องเงินจากบริษัทมหาชนหลายๆ บริษัทมาแล้ว” นายญาณกร กล่าว 